送趙仲達
作者：王之道
朝代：宋

paragraphs: 人生邂逅非偶耳，一面豈容輕愠喜。
白首如新傾盖歡，誰解乘閒究斯理。
君家江南我江北，南北相望殆千里。
惠寵顧我端有由，衰滯不應能致此。
爲言前歲在金沙，幽討窮探徧山水。
論文獲與阿逢游，賸馥殘膏丐猶子。
是行來赴徐卿召，昨日扁舟方戾止。
阿逢聞是公僧彌，予乃阿逢門下士。
知公閒放今杜門，所舍與公殊密邇。
何妨旦夕侍杖屨，執經仍與諸郎齒。
過從彈指見周星，入室芝蘭被蕸薳。
須知四海皆兄弟，高義似君誰可比。
徐卿報政趣歸朝，畫鷁高檣艤江涘。
明朝車騎遂東還，有便時時遺雙鯉。